Uredba Komisije (ES) št. 709/2004

z dne 16. aprila 2004

o določitvi prehodnih ukrepov v vinskem sektorju zaradi pridružitve Malte Evropski uniji

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Pristopne pogodbe Češke, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti člena 2(3) Pogodbe,

ob upoštevanju Pristopne pogodbe Češke, Estonije, Cipra, Latvije, Litve, Madžarske, Malte, Poljske, Slovenije in Slovaške in zlasti prvega pododstavka člena 41 Pogodbe,

ob upoštevanju naslednjega:

(1) Točka B(1) Priloge VII k Uredbi Sveta (ES) št. 1493/1999 z dne 17. maja 1999 o skupni ureditvi trga za vino [1] določa, da lahko označevanje proizvodov, pridelanih v Skupnosti, dopolnjujejo podatki, pod pogoji, ki jih je treba določiti, ki za namizna vina z geografsko označbo in kakovostna vina, pridelana na določenem pridelovalnem območju (pdpo), vključujejo letnik trgatve ter ime sorte ali sort vinske trte. V skladu s temi določbami so ti neobvezni podatki lahko navedeni le na nalepkah kakovostnih vin, pridelanih na določenem pridelovalnem območju (pdpo), ali namiznih vin z geografsko označbo.

(2) Uredba Komisije (ES) št. 753/2002 z dne 29. aprila 2002 o določitvi nekaterih pravil za izvajanje Uredbe Sveta (ES) št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja [2] vsebuje določbe o označbah, ki se lahko pojavljajo na nalepkah, kot so letnik trgatve in ime sorte ali sort vinske trte, uporabljene za pridelavo vina. V skladu s temi določbami so te neobvezne označbe lahko navedene le na nalepkah kakovostnih vin, pridelanih na določenem pridelovalnem območju (pdpo), ali namiznih vin z geografsko označbo.

(3) Malta prideluje in pripravlja le namizno vino iz grozdnega mošta in grozdja, ki prihaja predvsem iz Italije, in je trenutno označeno z označbo letnika trgatve in imena sorte ali sort uporabljene vinske trte. V skladu z uredbama (ES) št. 1493/1999 in (ES) št. 753/2002 Malta od dneva pridružitve Evropski uniji ne bo več mogla navajati teh podatkov.

(4) Ta sprememba označevanja vina, ki izvira ali se pripravlja na Malti, lahko malteškim pridelovalcem povzroči znatno škodo, saj so potrošniki vajeni nalepk, ki se trenutno uporabljajo in vsebujejo določene informacije. Da bi se izognili motnjam na malteškem trgu in omogočili nemoten prehod iz razmer, ki trenutno obstajajo na Malti, na tiste, ki jih urejajo določbe o označevanju v Skupnosti, se lahko predvidi začasno odstopanje od uredb (ES) št. 1493/1999 in (ES) št. 753/2002, tako da lahko malteška vina na svojih nalepkah še naprej označujejo letnik trgatve in sorto ali sorte uporabljene vinske trte.

(5) Ukrepi, predvideni s to uredbo, so v skladu z mnenjem Upravljalnega odbora za vino –

SPREJELA NASLEDNJO UREDBO:

Člen 1

Ne glede na prvo in drugo alineo točke B(1)(b) Priloge VII k Uredbi (ES) št. 1493/1999, je lahko na nalepkah za vina, ki so pripravljena ali izvirajo iz Malte, do 30. aprila 2006 naveden letnik trgatve in ime sorte ali sort uporabljene vinske trte.

Člen 2

Ne glede na točko 18 in 19(1)(a) Uredbe (ES) št. 753/2002, je lahko na nalepkah za vina, ki so pripravljena ali izvirajo iz Malte, do 30. aprila 2006 naveden letnik trgatve in ime sorte ali sort uporabljene vinske trte.

Člen 3

Ta uredba začne veljati na podlagi ter na dan uveljavitve Pristopne pogodbe Češke, Estonije, Cipra, Latvije, Litve, Madžarske, Malte, Poljske, Slovenije in Slovaške.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. aprila 2004

Za Komisijo

Franz Fischler

Član Komisije

[1] UL L 179, 14.7.1999. Uredba, kakor je bila nazadnje spremenjena z Uredbo Komisije (ES) št. 1795/2003 (UL L 262, 14.10.2003, str. 13).

[2] UL L 118, 4.5.2002, str. 1. Uredba, nazadnje spremenjena z Uredbo (ES) št. 316/2004 (UL L 55, 24.2.2004, str. 16).

--------------------------------------------------